Η Κάθριν Ράιλι (αγγλικά: Katherine Reilly, γεννήθηκε στις 26 Ιουνίου 1976) είναι Ελληνοαμερικανίδα συγγραφέας και ακαδημαϊκός. Έχει συγγράψει πολλαπλές εκδόσεις παιδικής λογοτεχνίας και βιβλία αγγλικής γλωσσομάθειας

Γεννήθηκε στο Σικάγο της πολιτείας του Ιλινόι των Ηνωμένων Πολιτειών. Η Ράιλι είναι η πρώτη ανοιχτά τρανς εκπαιδευτικός της Ελλάδας. Έχει σπουδάσει αγγλική φιλολογία και έχει διδάξει στο Εθνικό και Καποδιστριακό Πανεπιστήμιο Αθηνών, καθώς επίσης και στο Τεχνολογικό Πανεπιστήμιο της Κύπρου στα αντίστοιχα τμήματα αγγλικής φιλολογίας.

Η Ράιλι είναι δημόσια ομιλήτρια και έχει μιλήσει υπέρ της ΛΟΑΤΚΙΑ+ κοινότητας και των ανθρωπίνων δικαιωμάτων. Το 2022 βραβεύτηκε για την συνεισφορά της στο χώρο της εκπαίδευσης και της αγγλικής φιλολογίας

Όνομα
-----

Κατόπιν της φυλομετάβασής της από άρρεν σε θήλυ, επέλεξε το όνομα Κάθριν για να τιμήσει την γιαγιά της και το επώνυμο Ράιλι εις μνήμη οικογενειακού φίλου που έχασε την ζωή του σε τροχαίο δυστύχημα. Η ίδια είχε κάποτε δηλώσει ότι η επιθυμία της να αλλάξει επώνυμο προέκυψε ύστερα από την περιθωριοποίηση που βίωσε από τους συγγενείς της λόγω της φυλομετάβασής της.

Ζωή
---

### Πρώτα χρόνια και Οικογένεια

Η Κάθριν Ράιλι γεννήθηκε στις 26 Ιουνίου 1976 στο Σικάγο του Ιλινόι και μεγάλωσε σε οικογένεια μεσαίας τάξης. Οι γονείς της, Αθανασία και Γεώργιος, είχαν μεταναστεύσει στις Η.Π.Α. το 1974 και ξεκίνησαν δική τους επιχείρηση στην εστίαση. Μετά την πάροδο δύο δεκαετιών, οι γονείς της αποφάσισαν να επιστρέψουν στην Ελλάδα. Η απόφασή τους αυτή, επηρέασε την Ράιλι η οποία ακολούθησε το 2003 και ζει πλέον μόνιμα στην Αθήνα. Οι γονείς της είναι οι μόνοι συγγενείς της που την έχουν στηρίξει μετά την φυλομετάβασή της. 

### Πανεπιστήμιο

Η Ράιλι έχει σπουδάσει Αγγλική Φιλολογία στο Πανεπιστήμιο του Μίσιγκαν. Συνέχισε τις σπουδές της στο Βρετανικό Συμβούλιο με εξειδίκευση στη συμπεριληπτική συγγραφή. Αυτό της προσέφερε ευρύτερη αντίληψη στη συγγραφή εκπαιδευτικού υλικού ενσωματώνοντας ποικιλόμορφες έννοιες ως προς το φύλο, την καταγωγή και τις πολιτιστικές πτυχές των λαών. Η Ράιλι έχει δηλώσει δημοσίως ότι ευνοήθηκε επαγγελματικά ως ακαδημαϊκός καθώς πρώτα επέλεξε να σπουδάσει και μετά να προβεί στην φυλομετάβασή της. Φοβήθηκε πως η ταυτότητα φύλου μιας τρανς γυναίκας δεν θα ήταν αποδεχτή την περίοδο που σπούδαζε.

Η Ράιλι σπούδασε Αγγλική Γλώσσα και Φιλολογία στο Πανεπιστήμιο του Μίσιγκαν
### Γονεϊκότητα

Η Κάθριν Ράιλι έχει κάνει προσπάθειες την τελευταία δεκαετία για να γίνει μητέρα μέσω παρένθετης μητρότητας ή τεκνοθεσίας. Καθώς υπάρχουν ασάφειες και ελλείψεις στην νομοθεσία όσον αφορά την τρανς ταυτότητά της, έχει συναντήσει πολλά εμπόδια και με τις δύο διαδικασίες. Η Ράιλι έχει μιλήσει δημοσίως για τον αγώνα της και την άρνηση που έχει δεχτεί από εκπροσώπους δημοσίων υποδομών στην προσπάθειά της να γίνει μητέρα. Σε ομιλίες της, στηρίζει την νομική αναγνώριση του γάμου μεταξύ ομόφυλων ζευγαριών καθώς και της τεκνοθεσίας, θέματα τα οποία θα επιλυθούν σύντομα όπως δήλωσε σε συνέντευξή του ο Πρωθυπουργός, Κυριάκος Μητσοτάκης.

Η Κάθριν Ράιλι μίλησε εκ μέρους της της τρανς κοινότητας στο συνέδριο Upfront Initiative στο Ίδρυμα Ωνάση. Αθήνα (2021)
### Θρησκεία

Η Ράιλι είναι Χριστιανή Ορθόδοξος και έχει εκφράσει την απογοήτευσή της με εκπροσώπους της Ελληνικής Ορθόδοξης Εκκλησίας και την κριτική στάση τους απέναντι στα μέλη της ΛΟΑΤΚΙΑ+ κοινότητας λόγω του σεξουαλικού προσανατολισμού ή της ταυτότητα φύλου τους. Η ίδια σε συνέντευξή της στην τηλεόραση εξήγησε: «Από την στιγμή που οι εκπρόσωποι της εκκλησίας μιλάνε για αγάπη, θα έπρεπε οι ίδιοι να δώσουν το παράδειγμα.»

Καριέρα
-------

### Βιβλιογραφία

Η Ράιλι έχει γράψει 43 βιβλία. Τα πιστοποιητικά που το αποδεικνύουν μπορούν να βρεθούν στη προσωπική της ιστοσελίδα. 

Ως συγγραφέας, η Ράιλι έκδωσε τα πρώτα της βιβλία μέσω των εκδόσεων Ακακία στο Λονδίνο, με μια παιδική τριλογία φαντασίας που ονομάζεται ‘The Adventures of Ben & Friday’. Στη συνέχεια ακολούθησαν ένας οδηγός για τρανς γυναίκες ‘The Road to Femininity’ και το μυθιστόρημά ‘I Can’t Love You’. 

Στη συνέχεια συνεργάστηκε με τον διεθνή εκδοτικό οίκο Prime Press Publishing υπό το ψευδώνυμο ‘Catherine R. Jones’. Η συνεργασία αυτή απέδωσε δεκαεννιά τίτλους βιβλίων αγγλικής γλωσσομάθειας. Πιο πρόσφατα, η συνεργασία της με την Express Publishing, επίσης διεθνής εκδοτικός, απέδωσε δεκαοχτώ επιπλέον τίτλους παιδικής λογοτεχνίας. Και στις δύο περιπτώσεις, τα δικαιώματα των βιβλίων ανήκουν αποκλειστικά στον εκδοτικό, μια πρακτική που είναι συνηθισμένη στο χώρο των εκδόσεων αγγλικής γλωσσομάθειας.

Η Ράιλι έχει εκφράσει την αγανάκτησή της σχετικά με τις συνεργασίες της με διεθνείς εκδοτικούς οίκους. Έχει δηλώσει στα μέσα κοινωνικής δικτύωσης ότι αναγκάστηκε να δεχτεί την αφαίρεση του ονόματός της από τα εξώφυλλα των βιβλίων που έγγραφε καθώς υπήρξαν εκδότες που φοβήθηκαν ότι η τρανς ταυτότητα της θα τους δυσφημίσει και θα επηρεάσει τις μετέπειτα πωλήσεις των βιβλίων. Σε άλλες περιπτώσεις δεν της επετράπη να παρουσιάσει τα βιβλία της σε εκθέσεις βιβλίου και διεθνή συνέδρια γλωσσομάθειας υπό τον φόβο δυσανασχέτησης του κοινού ως προς το φύλο της.

### Επιρροές και στυλ

Όπως δηλώνει η Ράιλι, οι συγγραφείς Άλαν Μουρ, Στίβεν Κίνγκ, Γκραντ Μόρισον και Νιλ Γκάιμαν, γνωστοί για τις εικονογραφημένες νουβέλες και τα κόμικς τους, έχουν εμπνεύσει τον τρόπο γραφής της. Η πρώτη της τριλογία ‘The Adventures of Ben and Friday’ ενσωματώνει φανταστικά στοιχεία τα οποία και υπάρχουν διάχυτα στα κείμενά της. Το στυλ γραφής της Ράιλι θεωρείται παιδική λογοτεχνία, επιστημονική φαντασία και λογοτεχνία του φανταστικού. Όσον αφορά την εκπαίδευση, τα βιβλία αγγλικής γλωσσομάθειας που έχει συγγράψει εστιάζουν την προσοχή του ενδιαφερομένου στην εκμάθηση ή και την διδασκαλία της αγγλικής γλώσσας.

### Ακαδημαϊκή Εισηγήτρια

Από το 2023, η Ράιλι διδάσκει στο Εθνικό και Καποδιστριακό Πανεπιστήμιο Αθηνών.
Η Ράιλι είναι διακεκριμένη εισηγήτρια σε συνέδρια πανεπιστημίων στα οποία εκπαιδεύει νέους αλλά και έμπειρους καθηγητές αγγλικών. Έχει διδάξει στο Καποδιστριακό Πανεπιστήμιο Αθηνών, στο Τεχνολογικό Πανεπιστήμιο της Κύπρου  , καθώς επίσης και σε ιδιωτικά εκπαιδευτήρια γλωσσομάθειας. Πρόσφατα δίδαξε στο συνέδριο Oxford Innovate ELT conference  το οποίο έχει οργανωθεί από εκπροσώπους του πανεπιστημίου της Οξφόρδης. Ως εκπαιδευτικός, η Ράιλι είναι κατά της αποστήθισης και προωθεί την εφαρμογή της κριτικής σκέψης μέσα από τα μαθήματά της. Η Ράιλι μοιράζεται τεχνικές διδασκαλίας μέσα από τα άρθρα της τα οποία και είναι διαθέσιμα στο έντυπο περιοδικό καθηγητών ELT News.

Η Κάθριν Ράιλι Oxford στο Innovative ELT Conference (2023)
### Ηχογράφηση Βιβλίων και Ραδιοφωνική Παραγωγή

Η Ράιλι προσφέρει την φωνή της για ηχογραφήσεις παιδικών βιβλίων. Έχει επίσης εργαστεί ως ραδιοφωνική παραγωγός σε FM συχνότητες  καθώς επίσης και σε διαδικτυακό ραδιόφωνο. Είχε δηλώσει στα προσωπικά της μέσα κοινωνικής δικτύωσης: «Υπάρχουν άνθρωποι που σατιρίζουν τον τόνο της φωνής μου καθώς θεωρείται στερεοτυπικά αρρενωπός. Παρόλα αυτά, χάρη στη φωνή μου μπορώ και διδάσκω και δίνω ομιλίες.»

### Εθνική Λυρική Σκηνή

Η Κάθριν Ράιλι είχε προσληφθεί το 2022 ως Σύμβουλος Παραγωγής της Εθνικής Λυρικής Σκηνής για την μεταφορά της πολυβραβευμένης ταινίας ‘Στρέλλα’ του Πάνου Κούτρα. Η ταινία αφηγείται την σχέση μιας 25χρονης τρανς σεξεργάτριας στην Αθήνα με έναν 45χρονο πρώην κατάδικο. Κατά την διάρκεια της παραγωγής, ο πρωταγωνιστικός ρόλος της Στρέλλας δόθηκε σε άντρα ερμηνευτή, πράγμα το οποίο και ώθησε την Ράιλι σε παραίτηση ως ένδειξη διαμαρτυρίας. Η Ράιλι σε συνεντεύξεις της δήλωσε ότι «Όσο τα δικαιώματα των τρανς ατόμων δεν αναγνωρίζονται, ο ρόλος πρέπει να δοθεί σε τρανς γυναίκα. Εάν και όταν αναγνωριστούν τα δικαιώματα των τρανς ατόμων, τότε δεν θα υπάρχει πλέον αυτή η ανάγκη.» Μετά τις δηλώσεις και την παραίτηση της, διεξήχθη οντισιόν και τελικά ο ρόλος δόθηκε σε τρανς γυναίκα. Παρόλα αυτά, η παραγωγή δεν συνέχισε την συνεργασία της με την Ράιλι.

### Δημόσιες Ομιλίες

Η Ράιλι ως καλεσμένη ομιλήτρια στο ‘Delphi Economic Forum’ εκ μέρους του οργανισμού Women on Top. Δελφοί (2023)
Ως δημόσια ομιλήτρια, έχει μιλήσει σε επώνυμα συνέδρια όπως το Upfront Initiative στη Στέγη Ιδρύματος Ωνάση παρουσία της Προέδρου της Ελληνικής Δημοκρατίας Κατερίνα Σακελλαροπούλου , το Οικονομικό Φόρουμ Δελφών , καθώς επίσης και εκ μέρους οργανισμών που στηρίζουν την κοινωνική και επαγγελματική ενδυνάμωση γυναικών όπως το Mexoxo και Women on Top, για τα αντίστοιχα συνέδρια ‘Be an Ally Forum’ και ‘Live a Legacy’. Είναι επίσης πρεσβεύτρια της πρωτοβουλίας ‘Worldplaces’ του οργανισμού Generation Red 2.0  που στηρίζει γυναίκες περιθωριοποιημένων κοινοτήτων ή και μεταναστευτικού προφίλ που αναζητούν εργασία.

Η Κάθριν Ράιλι ως ομιλήτρια στο ‘Be an Ally Forum’ του οργανισμού Mexoxo σε συνεργασία με την Γενική Γραμματεία Δικαιοσύνης και Ανθρωπίνων Δικαιωμάτων. Αθήνα (2022)
### Μόντελινγκ και Διαφημιστικές Καμπάνιες

Η Κάθριν Ράιλι πάντα έδειχνε ενδιαφέρον προς το μόντελινγκ. Είναι μοντέλο και σεναριογράφος του οργανισμού ‘Human Cast’ το οποίο προωθεί καλλιτέχνες από περιθωριοποιημένες κοινότητες. 

Η Ράιλι έχει πρωταγωνιστήσει ως μοντέλο στην διαφημιστική καμπάνια του Pantene, ‘Hair Has No Gender at Work’ για την περίοδο 2023-2024. Η καμπάνια ξεκίνησε να τρέχει από τις 31 Μαΐου 2023 στη τηλεόραση και στο διαδίκτυο. Ως μοντέλο της καμπάνιας, μοιράστηκε εμπειρίες της από τον επαγγελματικό της χώρο και πόσο σημαντικός είναι ο σεβασμός και η συμπερίληψη σε όλους τους χώρους εργασίας ανεξαρτήτως φύλου ή σεξουαλικού προσανατολισμού.

Ακτιβισμός και Εθελοντισμός
---------------------------

Η Ράιλι έπαιξε σημαντικό ρόλο στην αναδιοργάνωση και ενίσχυση του Κυριακάτικου Σχολείου Μεταναστών της Αθήνας. Δώρισε ένα μεγάλο μέρος της βιβλιοθήκης της σε αυτό και αναδιοργάνωσε τα τμήματα του σχολείου για να εξυπηρετήσουν την ολοένα αυξανόμενη ζήτηση από πρόσφυγες για μάθηση. Εκπαίδευσε νέους εθελοντές ως καθηγητές και υπήρξε υποδιευθύντρια για περίπου δυόμισι χρόνια. Στη συνέχεια αποχώρησε για να εστιάσει την προσοχή της στη στήριξη της ΛΟΑΤΚΙΑ+ κοινότητας και τον ακτιβισμό. 

Το 2021 έκδωσε το βιβλίο ‘The Show Must Go On’ για να προωθήσει την ορατότητα σχετικά με το παιδικό καρκίνο  τα έσοδα του οποίου διατίθενται στο Σύλλογο Φίλων Παιδιών με καρκίνο «ΕΛΠΙΔΑ». Η Ράιλι έχει δηλώσει ότι έχασε μαθήτρια της από λευχαιμία  και την ενθάρρυναν οι μαθητές της να γράψει για αυτό το θέμα. Η ίδια προσφέρει το βιβλίο δωρεάν ενώ διατίθεται και σε ηλεκτρονική μορφή στην επίσημη ιστοσελίδα της.

Το 2022 στο διεθνές φεστιβάλ και φόρουμ κινουμένων σχεδίων Animasyros, η Κάθριν Ράιλι παρουσίασε τα βραβεία της ΛΟΑΤΚΙΑ+ κατηγορίας ταινιών μαζί με τον νομικό σύμβουλο Βασίλη Σωτηρόπουλο. Στο φεστιβάλ συνεργάστηκε με μικρούς μαθητές στη δημιουργία ποικιλόμορφων ταινιών που προβλήθηκαν στο φεστιβάλ.

Η Κάθριν Ράιλι με τον νομικό σύμβουλο Βασίλη Σωτηρόπουλο στη τελετή απονομής βραβείων Animasyros Film Festival (2022)
Η Κάθριν Ράιλι έχει πολλαπλές συνεργασίες με την Πρεσβεία των Η.Π.Α. στην Ελλάδα για την προώθηση της ποικιλομορφίας και της συμπεριληπτικότητας, μέσω των εκδηλώσεων της πρεσβείας. Το 2022 πήρε συνέντευξη από την Ειδική Απεσταλμένη των Η.Π.Α για τα Ανθρώπινα Δικαιώματα των ΛΟΑΤΚΙ+ ατόμων, Τζέσικα Στερν, κατά την επίσκεψή της στην Ελλάδα.

Πηγές
-----

1. 1 2  News, E. L. T. (23 Δεκεμβρίου 2022). «ELT NEWS - Katherine Reilly». *ELT NEWS* (στα Αγγλικά). Ανακτήθηκε στις 27 Αυγούστου 2023.
2. ↑  «365 Moments». *ERTFLIX* (στα Αγγλικά). Ανακτήθηκε στις 25 Αυγούστου 2023.
3. ↑  «Κάθριν Ράιλι: Ο ρατσισμός είναι σαν τον καρκίνο, μεταφέρεται από τη μια γενιά στην άλλη». *in.gr*. 6 Ιουλίου 2023. Ανακτήθηκε στις 25 Αυγούστου 2023.
4. ↑  «Η Κάθρην Ράιλυ, η πρώτη ανοιχτά τρανς εκπαιδευτικός στην Ελλάδα, μιλά στο Provocateur». *Provocateur*. 8 Μαρτίου 2021. Ανακτήθηκε στις 25 Αυγούστου 2023.
5. ↑   *Katherine Reilly - Interview, AlphaTV - Super Katerina*, ανακτήθηκε στις 2023-08-26
6. ↑   *Η πρώτη ανοιχτά Τρανς καθηγήτρια στην Ελλάδα | ΚΡΙΜΑ #46 Katherine Reilly*, ανακτήθηκε στις 2023-08-26
7. ↑  «365 Moments». *ERTFLIX* (στα Αγγλικά). Ανακτήθηκε στις 26 Αυγούστου 2023.
8. ↑  ESTELLA, ΣΤΕΛΛΑ ΠΑΠΑΧΡΙΣΤΟΦΟΡΟΥ | (19 Μαΐου 2023). «Κάθριν Ράιλι: Αποκαλύπτεται στο Estella». *Estella*. Ανακτήθηκε στις 26 Αυγούστου 2023.
9. 1 2   *Katherine Reilly - Live Interview, AlphaTV - Super Katerina*, ανακτήθηκε στις 2023-08-26
10. ↑   *The Gendered Aspects of Mental Health*, ανακτήθηκε στις 2023-08-26
11. ↑  «Κ. Μητσοτάκης: Οι γάμοι των ομόφυλων ζευγαριών θα προχωρήσουν και στην Ελλάδα». *www.naftemporiki.gr*. 5 Ιουλίου 2023. Ανακτήθηκε στις 26 Αυγούστου 2023.
12. ↑  Λουμάνη, Ιωάννα (6 Ιουλίου 2023). «Κάθριν Ράιλι: «Ο ρατσισμός είναι σαν τον καρκίνο. Μεταφέρεται από μια γενιά στην άλλη»». *Znews*. Ανακτήθηκε στις 26 Αυγούστου 2023.
13. ↑  «Authoring». *Katherine Reilly* (στα Αγγλικά). 20 Αυγούστου 2017. Ανακτήθηκε στις 27 Αυγούστου 2023.
14. ↑  «Authoring». *Katherine Reilly* (στα Αγγλικά). 20 Αυγούστου 2017. Ανακτήθηκε στις 27 Αυγούστου 2023.
15. ↑  «Catherine R. Jones Archives - Prime Press». *primepress.com*. Ανακτήθηκε στις 25 Αυγούστου 2023.
16. ↑  «Short Tales». *Express Publishing* (στα Αγγλικά). Ανακτήθηκε στις 25 Αυγούστου 2023.
17. ↑  mcteam (16 Μαΐου 2023). «Katherine Reilly: «Μου έλεγαν παλιοί εργοδότες να μην αναφέρω στους μαθητές μου ότι είμαι τρανς» - Marie Claire». *Marie Claire | Ό,τι έχει σημασία για τις γυναίκες*. Ανακτήθηκε στις 25 Αυγούστου 2023.
18. ↑  «Katherine Reilly: Οι δυσκολίες ως trans γυναίκα στην Ελλάδα, η επιθυμία για υιοθεσία και τα μελλοντικά της σχέδια - Αποκλειστικά στο Govastiletto.gr - Γόβα Στιλέτο». 28 Ιουλίου 2023. Ανακτήθηκε στις 26 Αυγούστου 2023.
19. ↑  «eClass ΕΚΠΑ | ELT Methodology | Announcements». *eclass.uoa.gr*. Ανακτήθηκε στις 25 Αυγούστου 2023.
20. ↑  «Plenary Speakers». *Cyprus Teachers of English Association* (στα Αγγλικά). Ανακτήθηκε στις 25 Αυγούστου 2023.
21. ↑  «Annual Conference 2022». *Cyprus Teachers of English Association* (στα Αγγλικά). Ανακτήθηκε στις 25 Αυγούστου 2023.
22. ↑  Eventzilla. «InnovateELT 2023 Conference». *Eventzilla* (στα Αγγλικά). Ανακτήθηκε στις 25 Αυγούστου 2023.
23. ↑  «Instagram». *www.instagram.com*. Ανακτήθηκε στις 26 Αυγούστου 2023.
24. ↑  «Katherine Reilly on TikTok». *TikTok* (στα Αγγλικά). Ανακτήθηκε στις 26 Αυγούστου 2023.
25. ↑  «Katherine Reilly Radio Producer». Ανακτήθηκε στις 26 Αυγούστου 2023.
26. ↑  «Katherine Reilly on TikTok». *TikTok* (στα Αγγλικά). Ανακτήθηκε στις 26 Αυγούστου 2023.
27. ↑  «Katherine Reilly: 'Δεν είχα σκοπό να γίνω η ηρωίδα της ημέρας, απλά θέλω να υπάρχει σεβασμός στην τρανς κοινότητα'». *Madame Figaro*. Ανακτήθηκε στις 26 Αυγούστου 2023.
28. ↑  «Τhe Upfront Initiative - Oρατότητα στην πράξη: Δείτε όλες τις ομιλίες του Συνεδρίου | LiFO». *www.lifo.gr*. 21 Μαρτίου 2022. Ανακτήθηκε στις 26 Αυγούστου 2023.
29. ↑  «Inclusivity Lounge: Ισότητα στην Υγεία @Delphi Economic Forum • Women On Top». *Women On Top*. Ανακτήθηκε στις 26 Αυγούστου 2023.
30. ↑  rosa (20 Ιουνίου 2023). «Live A Legacy: Η εκδήλωση-θεσμός της Mastercard και του Women on Top πραγματοποιήθηκε για 5η συνεχόμενη χρονιά • Women On Top». *Women On Top*. Ανακτήθηκε στις 26 Αυγούστου 2023.
31. ↑  Christopoulou, Athena (8 Μαρτίου 2023). «"Worldplaces-Workplaces Working with Migrant Women" Ambassadors get introduced to us! - Generation 2.0» (στα Αγγλικά). Ανακτήθηκε στις 26 Αυγούστου 2023.
32. ↑  «Katherine Reilly». *HUMAN CAST*. Ανακτήθηκε στις 26 Αυγούστου 2023.
33. ↑  «Katherine Reilly: Είμαι περήφανη τρανς γυναίκα | LiFO». *www.lifo.gr*. 8 Ιουνίου 2023. Ανακτήθηκε στις 26 Αυγούστου 2023.
34. ↑  «PANTENE Hair Has No Gender 2: Συμπερίληψη στον χώρο εργασίας». *Jenny*. Ανακτήθηκε στις 27 Αυγούστου 2023.
35. ↑  Κίνηση (13 Δεκεμβρίου 2021). ««Όλα τα παιδιά ξέρουν ότι είμαι τρανς, με αγαπούν πολύ» δηλώνει η πρώτη τρανς καθηγήτρια στην Ελλάδα (video) | Κίνηση «Απελάστε το Ρατσισμό»». Ανακτήθηκε στις 26 Αυγούστου 2023.
36. ↑  Κίνηση (3 Ιουλίου 2017). «Τα προσφυγόπουλα περιθωριοποιημένα στα ελληνικά σχολεία, καθώς το απογευματινό πρόγραμμα έληξε χωρίς επιτυχία. | Κίνηση «Απελάστε το Ρατσισμό»». Ανακτήθηκε στις 26 Αυγούστου 2023.
37. ↑  Κίνηση (17 Μαΐου 2017). «Όλους τους ανθρώπους τους γέννησε μια μάνα. Είμαστε όλοι ίσοι. | Κίνηση «Απελάστε το Ρατσισμό»». Ανακτήθηκε στις 26 Αυγούστου 2023.
38. ↑  Reilly, Katherine (6 Μαΐου 2021). «New Publication – The Show Must Go On». *Katherine Reilly* (στα Αγγλικά). Ανακτήθηκε στις 26 Αυγούστου 2023.
39. ↑
40. ↑   *A Conversation with Jessica Stern & Katherine Reilly*, ανακτήθηκε στις 2023-08-26